अजमेर। केंद्रीय कोयला मंत्री श्रीप्रकाश जायसवाल ने सोमवार को सरवाड़ स्थित ख्वाजा फखरुद्दीन चिश्ती की दरगाह में 35 लाख रुपए की लागत से नवनिर्मित मेहमान खाने का उद्घाटन किया। इस मौके पर उन्होंने दरगाह में हाजिरी भी दी। उन्होंने कहा कि हिंदुस्तान की सरजमीं सांप्रदायिक सद्भाव का गुलिस्तां है।
वहीं अजमेर-सरवाड़ सांप्रदायिक सद्भाव का महकता हुआ चमन है। शिक्षा राज्य मंत्री नसीम अख्तर और वक्फ बोर्ड के अध्यक्ष लियाकत अली ने उनका इस्तकबाल और दरगाह जियारत की। इससे पहले सरवाड़ दरगाह के मुत्तवली यूसुफ खान ने दरगाह पहुंचने पर जायसवाल और नसीम का स्वागत किया। उन्होंने दरगाह में हुए विभिन्न विकास कार्यो की जानकारी दी। खान ने मंगलवार से शुरू होने वाले उर्स के इंतजामों के बारे में बताया।
आडवाणी को पार्टी नहीं पूछ रही तो जनता कैसे स्वीकार करेगी
केंद्रीय कोयला मंत्री श्री प्रकाश जायसवाल ने कहा कि भाजपा के वरिष्ठ नेता लालकृष्ण आडवाणी को उनकी पार्टी के नेता ही नहीं पूछ रहे तो जनता कैसे स्वीकार करेगी। वे सोमवार को दरगाह जियारत के बाद पत्रकारों से बात कर रहे थे। जायसवाल ने गुजरात के मुख्यमंत्री नरेंद्र मोदी को पार्टी का चुनाव प्रचार प्रमुख बनाने के मुद्दे पर कहा कि वे भाजपा का आंतरिक मामला है। वे इस मामले में कुछ नहीं कहेंगे। जब उनसे भाजपा के वरिष्ठ नेता आडवाणी के इस्तीफे को लेकर सवाल किया गया, तो उन्होंने अपनी प्रतिक्रिया दी। जायसवाल ने कहा कि जिस व्यक्ति को उनकी पार्टी के नेता नहीं पूछ रहे, उसे जनता कैसे स्वीकारेगी।
सेवादल ने किया स्वागत
शहर जिला कांग्रेस सेवादल के मुख्य संगठक शैलेन्द्र अग्रवाल के नेतृत्व में सेवादल पदाधिकारियों ने केंद्रीय मंत्री का दरगाह बाजार में स्वागत किया। जायसवाल को अजमेर यात्रा का फोटो एलबम भी भेंट किया गया।
उनका स्वागत करने वालों में सेवादल के प्रदेश संगठन मंत्री एसएफ हसन चिश्ती, योगेन्द्र सेन, हुमायूं खान, रविन्द्र वर्मा, उमेश शर्मा, राजेन्द्र भाटी, नरेश सोलीवाल, कमल कृपलानी व अनीस खान सुलेमानी सहित कई पदाधिकारी शामिल थे।
ख्वाजा साहब की दरगाह में भी दी हाजिरी
केंद्रीय कोयला मंत्री श्री प्रकाश जायसवाल ने सोमवार को ख्वाजा मोईनुद्दीन हसन चिश्ती की दरगाह में हाजिरी दी। उन्होंने गरीब नवाज की मजार पर मखमल की चादर और अकीदत के फूल पेश कर मुल्क में अमन और भाईचारे की दुआ की। उनके साथ शिक्षा राज्यमंत्री नसीम अख्तर और कांग्रेस नेता हाजी इंसाफ समेत विभिन्न कार्यकर्ता थे।
खादिम काजी सैयद सदाकत चिश्ती ने उन्हें जियारत कराई, दस्तारबंदी की और तबरुक भेंट किया। दरगाह के निजाम गेट के सामने कांग्रेस अल्पसंख्यक विभाग के जिला अध्यक्ष हाजी महमूद खान की अगुवाई में अन्नु कुरैशी समेत विभिन्न लोगों ने मंत्री का स्वागत किया।
hin_Deva hin_Deva hin_Deva hin_Deva hin_Deva hin_Deva awa_Deva bho_Deva hin_Deva hin_Deva